ET Euroopa Liidu Teataja C 353/19

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase muudatustaotluse avaldamine

2011/C 353/12

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„OBERPFÄLZER KARPFEN”

EÜ nr: DE-PGI-0105-0191-29.07.2010

KGT ( X ) KPN ( )

1. Spetsifikaadi osa, mida muutmine hõlmab:

—  Toote nimetus —  Toote kirjeldus —  Geograafiline piirkond — Päritolutõendid — Tootmismeetod —  Seos geograafilise piirkonnaga —  Märgistus —  Riiklikud nõuded — Muud (Kontrolliasutused)

2. Muudatus(t)e liik:

— Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

Taotletud muudatused:

3.1. d) Päritolutõend: Lause „Karpkala „Oberpfälzer Karpfen” kasvatatakse kalamarjast kuni kaubakalani Oberpfalzi tiikides.” jäetakse välja.

3.2. e) Tootmismeetod (saamismeetod): Esimene lause jäetakse välja. Selle asemele lisatakse: „Tootmise jaoks tuleb karpkala „Oberpfälzer Karpfen” vähemalt ühe kasvuperioodi jooksul, mis algab kolmanda tootmisaasta aprillis, kasvatada kalamaimust K2 kuni kaubakalani (vähemalt K3) määratletud geograafilises piirkonnas.” Põhjendus: Praegu kehtivas spetsifikaadis on määratletud ulatuslik päritolutagatis, mis hõlmab kalakasvatuse kõiki tootmisetappe, mis tingib ebaühtlasi ja teostamatuid kontrolle. Algse taotluse esitamise puhul seda arvesse ei võetud. Karpkala „Oberpfälzer Karpfen” tootmise otsustavad etapid on kahe suve vanuste kalamaimude (K2) kolmas kasvuperiood ja isegi edasised kasvuperioodid vähemalt kolme suve vanuste kaubakaladeni (vähemalt K3). Tavaliselt lähevad müüki kolme suve vanused karpkalad. Kolmanda kasvuperioodi jooksul K2-lt K3-le suureneb kalade kaal kuni 3,6 korda. Selle kasvuperioodi alguses areneb lihas olulisel määral ning seega moodustub karpkala söödav osa. Kolmanda ja mõnikord edasiste kasvuperioodide jooksul kujuneb kalaliha kvaliteet ja iseloomulik maitse sõltuvalt tiikide kvaliteedist, kalade pidamisest ja söötmisest ning seega spetsifikaadis määratletud tingimustest.

3.3. g) Kontrolliasutus: Nimi: Bayerische Landesanstalt für Landwirtschaft Institut für Ernährung und Markt Aadress: Menzinger Straße 54 80638 München DEUTSCHLAND Tel — Faks — E-post: — Nimi: Bayerisches Staatsministerium für Umwelt und Gesundheit Aadress: Rosenkavalierplatz 2 81925 München DEUTSCHLAND Tel — Faks — E-post: — Põhjendus: Tootja- ja väärkohtlemise kontrollide eest vastutatavate riiklike asutuste nimed ja aadressid on vaja ajakohastada. Nimi Lacon GmbH jäetakse välja. Praegusel ajal on Baieri liidumaal tunnustatud mitmed samaväärsed kontrolliasutused; tootja võib omal valikul kontrolliasutuse valida.

KOONDDOKUMENT

NÕUKOGU MÄÄRUS (EÜ) nr 510/2006

„OBERPFÄLZER KARPFEN”

EÜ nr: DE-PGI-0105-0191-29.07.2010

KGT ( X ) KPN ( )

1. Nimetus:

„Oberpfälzer Karpfen”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.7. – Värske kala, molluskid ja koorikloomad ning neist valmistatud tooted

3.2. Toote kirjeldus, mida punktis 1 esitatud nimetus tähistab:

Inimtoiduks ettenähtud elus või tapetud karpkalad, või töödeldud suitsutatud kalaks (ka tükkide või fileede või karbonaadina) ning valmistooted. Elusa üksikkala miinimumkaal: 1 000 g, kuju: piklik. Kalaliha on valge, tihe, sitke, väherasvane ning liigiomase maitsega.

3.3. Tooraine (üksnes töödeldud toodete puhul):

Töödeldud saadused peavad olema saadud karpkalast „Oberpfälzer Karpfen”, mis tootmiseks on vähemalt ühe kasvuperioodi jooksul, mis algab kolmanda tootmisaasta aprillis, kasvatatud kalamaimust K2 kuni kaubakalani (vähemalt K3) määratletud geograafilises piirkonnas. K2 tähistab karpkala, kes on tiikides elanud juba kaks suve ning K3 tähistab karpkala, kes on tiikides elanud juba kolm suve (täiskasvamise periood).

3.4. Sööt (üksnes loomse päritoluga toodete puhul):

Sööt on peamiselt looduslik (põhjasööt, zooplankton jmt); lisasööt on piirkonna põllumajandusettevõtetes kasvatatud teravili, v.a mais.

3.5. Tootmise erietapid, mis peavad toimuma määratletud geograafilises piirkonnas:

Tootmise jaoks tuleb karpkala „Oberpfälzer Karpfen” kasvatada vähemalt ühe kasvuperioodi jooksul, mis algab kolmanda tootmisaasta aprillis, kalamaimust K2 kuni kaubakalana (vähemalt K3) määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Baieri liidumaa Oberpfalzi haldusüksus

5. Seos geograafilise piirkonnaga:

5.1. Geograafilise piirkonna eripära:

Karpkala „Oberpfälzer Karpfen” on sajanditepikkuse ajalooga tiigikasvatuse saadus. Tiikides karpkalade kasvatamine algas Waldsasseni tsistertslaste kloostris (asutatud 1132), saavutas oma hiilgeaja 15. sajandil ning elustus taas 20. sajandil. Tänapäeval tegelevad Oberpfalzis tiigikarpkalakasvatusega ligikaudu 3 000 ettevõtet kokku ca10 000 ha tiigipinnal. Oberpfalzi karpkalakasvatusel on juhtiv osa kogu Saksamaal ning kõnealuse nõrga struktuuriga piirkonna jaoks on see oluline majandusfaktor.

Erilise geograafilise asendi ja ilmastikutingimuste (kõrgus merepinnast, aluspinnas, veekvaliteet jt) tõttu erineb Oberpfalz muudest tiigikasvatuspiirkondadest. Piirkonna temperatuurid on suhteliselt madalad ning mullad enamasti nõrgalt happelised.

5.2. Toote eripära:

Karpkala „Oberpfälzer Karpfen” kalaliha on valge, tihe, sitke, väherasvane ning liigiomase maitsega. Tarbijate hulgas on tootel traditsiooniliselt hea maine.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Võrdlemisi madalatest temperatuuridest, ilmastikutingimustest ja kergelt happelistest muldadest tingitud ekstensiivse, vaid mõõduka lisasööda kasutamisega kalakasvatuse tulemusel kasvavad kalad aeglaselt ning on tavaliselt väherasvase ja tihke lihaga. Toiduahela kaudu mõjutavad kalaliha kvaliteeti ka aluspinnase ja vee omadused. Seetõttu on toote „Oberpfälzer Karpfen” omadused tihedalt seotud kala geograafilise päritoluga; lisaks sajanditepikkuse ajalooga tiigikasvatusele on see olulise tähtsusega toote hea maine jaoks.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

19. veebruari 2010. aasta väljaanne Markenblatt, 7. köide, 7a–bb osa, lk 2507.

http://register.dpma.de/DPMAregister/geo/detail.pdfdownload/11251

(1) ELT L 93, 31.3.2006, lk 12.